**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.06.2019, ora 08.00 – 27.06.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.06.2019, ora 7.00**

**RÂURI**

**Debitele au fost** **în general în scădere**, exceptând cursurile mijlocii și inferioare ale Cibinului, Vedei, Ialomiței și Siretului, unde au fost în creștere prin propagare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Crişul Repede, Crişul Alb, Târnava Mare, Bega, Bârzava, Jiu, Vedea, Ialomița, Suceava, Moldova, Bistriţa, Putna, Râmnicu Sărat, Buzău, Prut, unii afluenți ai Mureșului și Oltului inferior, cursurile inferioare ale Barcăului, Mureşului, Timişului, bazinele superioare ale Oltului şi Trotuşului.

Se situează peste **COTA DE INUNDAŢIE** râul Prut la staţia hidrometrică Şiviţa (435+23)-jud. GL și peste **COTA DE ATENŢIE** râul Prut la staţia hidrometrică Oancea (440+50)-jud. GL.

**Debitele vor fi, în general, în scădere**, exceptând râurile din bazinele hidrografice: Vișeu, Iza, Someșul Mare, Bistrița, Moldova, Suceava, Jijia, bazinele superioare ale Turului, Lăpușului, Crasnei, Barcăului, Crișurilor, Mureșului, Arieșului, Târnavelor, Trotușului, Bârladului, Prutului, bazinul superior și mijlociu al Oltului, cursul mijlociu și inferior al Siretului și cursul inferior al Vedei, unde vor fi în creștere ca urmare a precipitațiilor prognozate și propagării.

Sunt posibile scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri mai însemnate de niveluri și debite pe unele râuri din jumătatea de nord a țării, precum și din zonele de deal și munte, ca urmare a precipitațiilor mai însemnate cantitativ, sub formă de aversă, prognozate

Se vor mai situa peste **COTA DE INUNDAŢIE** râul Prut la staţia hidrometrică Şiviţa (435+17)-jud. GL și peste **COTA DE ATENŢIE** râul Prut la staţia hidrometrică Oancea (440+43)-jud. GL.

**DUNĂRE**

**Debitul la intrarea în ţară** (secţiunea Baziaş) **î**n intervalul 26-27.06.2019 **a fost în scădere, având valoarea de 6500 m3/s**, peste media multianuală a lunii **iunie (6400 m3/s).**

Pe tot sectorul din aval de Porţile de Fier debitele au fost în scădere.

Nivelul se situează peste **FAZA I DE APĂRARE** la stațiile hidrometrice Isaccea (380+37) – jud. TL și Tulcea (320+21) – jud. TL.

**Debitul la intrarea în ţară** (secţiunea Baziaş) **va fi în scădere (6400 m3/s).**

Pe tot sectorul din aval de Porţile de Fier debitele vor fi în scădere.

Nivelurile se vor situa peste FAZA I DE APĂRARE pe sectorul Isaccea – Tulcea, cu valori cuprinse între 12-30 cm.

**Se situează în faza I de apărare următoarele sectoare de dig:**

**-jud. Constanţa:** Ciobanu-Gârliciu (km 19+150, 21+950, 25+450);

**-jud. Tulcea:** Tulcea-Nufăru, Pardina, Sf. Gheorghe, dig Crişan, dig Mila 23, dig Letea, Ostrov-Peceneaga, Peceneaga-Turcoaia, Gârliciu-Dăeni, Măcin-Iglița-Carcaliu, 23 August-Grindu, Grindu-Canton km 30 (din administrarea S.G.A. Tulcea);

**Se situează în faza a II-a de apărare următoarele sectoare de dig:**

**-jud. Tulcea:** Ciulineț-Isaccea, Smârdan-23 August I şi II, Canton km 30-Ciulineț, Tudor Vladimirescu, R3 (din administrarea S.G.A. Tulcea), dig loc. Măcin, dig loc. Smârdan, dig loc. Chilia Veche (din administrarea consiliilor locale);

**Se situează în faza a III-a de apărare următoarele sectoare de dig:**

**-jud. Tulcea:** Gorgova, R4 (din administrarea S.G.A. Tulcea), dig loc. Nufăru-Victoria, (din administrarea consiliilor locale), dig şosea Măcin-Smârdan (din administrarea Companiei Naționale de Autostrăzi şi Drumuri Naționale).

**2.** **Situaţia meteorologică în intervalul 26.06.2019, ora 08.00 – 27.06.2019, ora 06.00**

**Este în vigoare până la 27.06.2019, la ora 20:00, informarea meteorologică nr. 59 de vreme caniculară și disconfort termic accentuat după-amiaza, când indicele temperatură-umezeală (ITU) va atinge și depăși ușor pragul critic de 80 de unități în zonele de câmpie și podiș.**

**În ţară,** vremea a fost călduroasă în cea mai mare parte a teritoriului, iar disconfortul termic s-a menținut ridicat în orele amiezii, când pe arii relativ extinse în vest și local în sud, *indicele temperatură-umezeală (ITU) a atins sau a depășit ușor pragul critic de 80 de unități.*Cerul a fost mai mult senin, iar vântul a suflat slab și moderat, cu ușoare intensificări în regiunile sud-estice. Temperaturile maxime s-au situat între 27 de grade la Sulina și 34 de grade la Supuru de Jos, Săcuieni, Satu-Mare și Chișineu-Criș, iar la ora 06.00 se înregistrau valori termice cuprinse între 13 grade la Întorsura Buzăului, Miercurea Ciuc și Petroșani și 25 de grade la Sulina.

**Observație:** *de ieri, de la ora 06.00, a fost în vigoare o atenționare meteorologică cod galben pentru fenomene meteorologice periculoase imediate emisă de SRPV Sibiu.*

**La Bucureşti** vremea a fost frumoasă. Cerul a fost mai mult senin, iar vântul a suflat slab și moderat. Temperatura maximă a fost de 31 de grade la Afumați și Filaret și 30 de grade la Băneasa, iar la ora 06.00 se înregistrau 16 grade la Băneasa și 18 grade la Afumați și Filaret.

**3. Prognoza meteorologică în intervalul 27.06.2019, ora 08.00 –28.06.2019, ora 8.00**

**În ţară,** vremea va fi călduroasă, local caniculară în zonele joase. Disconfortul termic va fi accentuat, iar indicele temperatură-umezeală (ITU) va atinge și depăși pragul critic de 80 de unități la câmpie și podiș. Cerul va fi variabil, iar după-amiaza și noaptea gradul de instabilitate atmosferică va fi în creștere, la început în regiunile din jumătatea nordică a țării, la deal și la munte, apoi local și în rest. Vor fi perioade cu înnorări temporar accentuate, averse ce vor avea și caracter torențial, descărcări electrice, intensificări de scurtă durată ale vântului, vijelii și căderi de grindină. Pe arii restrânse, cantitățile de apă vor fi însemnate. Temperaturile maxime se vor încadra între 28 și 36 de grade, iar cele minime între 14 și 24 de grade.

**La Bucureşti,** vremea va fi caniculară la amiază, disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Cerul va fi variabil, cu înnorări mai accentuate noaptea, când vor fi condiții pentru averse, descărcări electrice și intensificări de scurtă durată ale vântului. Temperatura maximă va fi de 34...35 de grade, iar cea minimă de 19...20 de grade.

***II. CALITATEA APELOR***

**Pe râurile interioare**

**S.G.A. Iaşi** informează că la 26.06.2019, în jurul orei 08:50, a fost semnalată o mortalitate piscicolă pe un canal de desecare ANIF în zona comunei Prisăcani. Personalul S.G.A. Iaşi s-a deplasat la faţa locului pentru investigaţii şi recoltare de probe, constatând prezenţa unor peşti morţi cu dimensiuni între 3 şi 10 cm pe toată lungimea canalului. Reprezentanţii ANIF-Filiala Iaşi au procedat la colectarea peştilor morţi şi la îndepărtarea vegetaţiei abundente de pe canalul de desecare.

**Pe Marea Neagră**

**G.N.M.-C.J. Constanţa** informează telefonic despre producerea la 26.06.2019 a unor scurgeri de ape din reţeaua pluvială a oraşului pe plaja Eforie, în zona Acapulco. Se va reveni cu informaţii.

Pe fluviul Dunărea nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

**Garda Forestieră Suceava** informează despre producerea la 26.06.2019 a unei alunecări de teren în cadrul Ocolului Silvic Comănești, jud. Bacău. Aceasta a afectat o suprafață de 5 ha (inclusiv un drum forestier pe o lungime de cca 250 metri liniari), volumul de masă lemnoasă doborâtă fiind de cca 1300 mc. S-a intervenit pentru degajarea drumului forestier afectat în vederea evitării acumulării de apă în amonte de blocaj.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE